Norgesmesterskapet arrangeres sammen med Landsturneringen, og består av den øverste klassen (eliteklassen). Landsturneringen er åpen for alle (det finnes klasser for alle, helt ned til nybegynnere i «klasse 5»), men bare spillere som representerer Norge i FIDE, verdenssjakkforbundet, kan delta i klasser som kårer norgesmester. (En turnering som er åpen også for utlendinger er det åpne NM, som vanligvis arrangeres rundt påsketider.) Kvalifisert til eliten er: Alle med Elo-rating over 2400 De to beste fra klasse Kandidat året før Juniornorgesmesteren fra året før I tillegg kan Norges Sjakkforbund ta ut flere spillere, og siden walk-over er uønsket i eliteklassen, har man som regel satt opp noen reserver for å sikre at det blir et partall i eliteklassen. Reglementet om eliteklassen tillater at den kan arrangeres som en alle-mot-alle turnering med 10 eller 12 deltakere (altså 9 eller 11 runder), men i de senere år har den, som de andre klassene i landsturneringen, blitt arrangert som en 9-runders sveitserturnering med rundt 20 deltakere.